Lyk van twee weke oue baba naby Stilfontein gekry(Argieffoto) Die polisie ondersoek ŉ saak van moord nadat die lewelose liggaam van ŉ 13 dae oue baba naby Stilfontein in Noordwes gekry is. ŉ Motoris het die polisie Sondag ontbied nadat hy die baba langs die N12 opgemerk het, sê lt.kol. Amanda Funani, polisiewoordvoerder. Die baba se hande en voete is met ŉ plastieksak vasgebind en die kind het ŉ grys broekie en wit hempie aangehad. Die kind se liggaam was met ŉ lap toegegooi. Die polisie het nie geslag van die baba bekend gemaak nie. “Die voorlopige ondersoek het gewys die baba het kneusplekke gehad. Geen inhegtenisneming is nog gedoen nie en die ondersoek na die saak duur voort,” sê Funani. Die polisie het ook ŉ beroep op enigiemand met inligting gedoen om die bevelvoerder van die speurtak op Stilfontein, lt.kol. Johannes Mokgosi, by 082 416 1303 te bel.